
PËR DISA NDRYSHIME DHE SHTESA NË LIGJIN NR. 10 304, DATË 15.7.2010, “PËR SEKTORIN MINERAR NË REPUBLIKËN E SHQIPËRISË”, TË NDRYSHUAR

Në mbështetje të neneve 78 dhe 83, pika 1, të Kushtetutës, me propozimin e Këshillit të Ministrave, 

KUVENDI
I REPUBLIKËS SË SHQIPËRISË

[bookmark: _GoBack]VENDOSI:

Në ligjin nr. 10 304, datë 15.7.2010, “Për sektorin minerar në Republikën e Shqipërisë”, të ndryshuar, bëhen ndryshimet dhe shtesat e mëposhtme:

Neni 1

Në nenin 2 bëhen shtesat dhe ndryshimi si më poshtë:
1. Në pikën 19 pas fjalëve “nuk lejohet” shtohen fjalët “kryerja e veprimtarive minerare për lejet ekzistuese dhe”.
2. Në pikën 23 pas fjalës “mineralit” shtohet fjala “të thatë”.
3. Në pikën 32 pas fjalëve “Kadastra minerare” shtohen fjalët “krijohet nga heqja e sipërfaqes nga fondi pyjor e kullosor dhe”; dhe pas fjalëve “zonat e lejuara minerare” shtohen fjalët “të cilat regjistrohen pas heqjes nga fondi pyjor e kullosor.”.
4. Në pikën 37 fjalët “çdo vit” hiqen.

Neni 2

Në nenin 3, paragrafi i dytë ndryshohet si më poshtë:
“Shteti, për efekt të zbatimit të këtij ligji, përfaqësohet nga ministri përgjegjës për veprimtarinë minerare.”.

Neni 3

Në nenin 5, pika 2 ndryshohet si më poshtë:
“2. Sipas nenit 8 të këtij ligji:
a) lejet minerare në zonat minerare, të përcaktuara në programin vjetor minerar si zona konkurruese, u jepen subjekteve të interesuara, fituese të një konkurrimi publik; 
b) leja minerare në zonat minerare, të përcaktuara në programin vjetor minerar si zona të hapura, i jepet subjektit që plotëson kushtet e lejimit sipas parimit “i pari në kohë, i pari në të drejta.”.

Neni 4

Në nenin 8 bëhen shtesa dhe ndryshimi si më poshtë:
1. Në pikën 4 pas fjalëve “ministria dhe” shtohen fjalët “ pas këshillimit me ministritë përgjegjëse për mjedisin, pyjet, zonat e mbrojtura, tokën bujqësore, trashëgiminë kulturore, turizmin e mbrojtjen dhe njësitë e qeverisjes vendore përkatëse,” .
2. Në pikën 6 fjalët “pas këshillimit me ministritë përgjegjëse për mjedisin, pyjet, tokën bujqësore, trashëgiminë kulturore, turizmin e mbrojtjen dhe njësitë e qeverisjes vendore përkatëse” hiqen.

Neni 5

Në nenin 9 bëhen shtesa dhe ndryshimet si më poshtë:
1. Në pikën 1, paragrafi i parë, pas fjalës “teknik” shtohet fjala “mjedisor”.
2. Në pikën 2, shkronja “b”, fjalët “nuk i ka shndërruar në leje shfrytëzimi, edhe pse ka zbuluar rezerva minerare me interes publik” zëvendësohen me fjalët “ka realizuar punimet e investimit sipas projektit, ka zbuluar rezerva me interes ekonomik, ka dorëzuar raport gjeologjik, por nuk ka kërkuar për ta shndërruar në leje shfrytëzimi.”.
3. Në pikën 3 në paragrafin e fundit fjalët “deri në një vit” zëvendësohen me fjalët “ai i përcaktuar në pikën 1 të nenit 14 të këtij ligji”.

Neni 6

Në nenin 13 bëhen ndryshimet si më poshtë:
1. Në pikën 4 në shkronjën “b” fjalët “së paku 90 për qind” zëvendësohen me fjalët “deri në 90 për qind”. 
2. Në pikën 4 në shkronjën “c” fjalët “fillimit të vitit të katërt të” zëvendësohen me fjalët “zgjatjes së”.

Neni 7

Në nenin 14 bëhen ndryshimet si më poshtë:
1. Në pikën 1 fjalitë “Afati i vlefshmërisë mund të zgjatet 2 herë me kërkesë të zotëruesit të lejes. Çdo zgjatje ka afat 1-vjeçar.” zëvendësohen me fjalinë “Afati i vlefshmërisë mund të zgjatet 1 herë me kërkesë të zotëruesit të lejes, për një periudhë 1-vjeçare”.
2. Në pikën 4 fjalia e fundit hiqet.

Neni 8

Në nenin 16, pika 2 ndryshohet si më poshtë: 
“2. Zgjatja e afatit miratohet në rast se zotëruesi i lejes së shfrytëzimit i ka plotësuar më parë detyrimet financiare, ka kryer investimet e parashikuara në programin e punës në përputhje me lejen e dhënë, paraqet një program pune shtesë, bindës për ministrin, për vazhdimin e mëtejshëm të veprimtarisë së shfrytëzimit dhe kur vazhdimi i shfrytëzimit nuk bie ndesh me projekte të tjera që kanë interes publik ose me planifikimin e shpalljes së zonave të reja të mbrojtura.”.

Neni 9

Në nenin 17 në pikën 1, shkronja “d”, fjalët “procedurave të përcaktuara në këtë ligj” zëvendësohen me fjalët “pikës 1 të nenit 17/1 të këtij ligji”.

Neni 10

Në nenin 18 bëhen ndryshimet dhe shtesa e mëposhtme:
1. Në pikën 1 bëhen ndryshimi dhe shtesat si më poshtë:
a) në shkronjën “b” fjalët “3 muaj” zëvendësohen me fjalët “6 muaj kalendarikë”; dhe fjalët “tremujorit përkatës” zëvendësohen me fjalët “gjashtëmujorit përkatës kalendarik”;
b) në shkronjën “c” pas fjalës “vit” shtohet fjala “kalendarik”;
c) në shkronjën “ç” në fund shtohet paragrafi me këtë përmbajtje:
“Për lejet e shfrytëzimit me tri koordinata, subjektet duhet të paraqesin planin vjetor të punës, të hartuar në përputhje dhe të harmonizuar në kohë me të drejtat dhe detyrimet e përcaktuara në lejen e tij minerare për çdo vit, jo më vonë se 30 ditë kalendarike përpara përfundimit të vitit kalendarik.”.
2. Pika 3 shfuqizohet.

Neni 11

Në nenin 19, pika 4 ndryshohet si më poshtë:
“4. Leja e kërkim-zbulimit ka afat vlefshmërie 1 (një) vit nga hyrja në fuqi e saj, me të drejtë shtyrjeje për 1 (një) vit, me sipërfaqe jo më shumë se 50% të sipërfaqes fillestare.”. 

Neni 12

Në nenin 20, në pikën 1 shkronja “b” ndryshohet si më poshtë:
“b) t’i paraqesë strukturës përgjegjëse, në përfundim të afatit të vlefshmërisë së lejes, raportin gjeologjik tekniko-ekonomik me një informacion të detajuar për punimet e kryera në zonën e lejuar, investimet e realizuara, rezultatet e provave të marra, sasinë e rezervave dhe materialin grafik ilustrues.”.

Neni 13

Në nenin 22, pika 3 ndryshohet si më poshtë:
“3. Shfrytëzimi i karrierave për qëllime publike vendore ose kombëtare, sipas përcaktimeve të nenit 23 të këtij ligji, bëhet nga subjekti ose subjektet e krijuara nga njësia e qeverisjes vendore, në pronësi dhe në juridiksionin e së cilës ndodhet karriera ose subjekti apo subjektet pjesëmarrëse në realizimin e projektit, të cilat kanë fituar të drejtën e realizimit të projektit me rëndësi kombëtare, por vetëm pas pajisjes së tyre me leje shfrytëzimi, sipas procedurave të këtij ligji.”.

Neni 14

Në nenin 23, në pikat 1, 3 dhe 5 fjalët “ose subjektit, i cili ka fituar të drejtën e realizimit të projektit me rëndësi kombëtare” zëvendësohen me fjalët “subjektet pjesëmarrëse në realizimin e projektit, të cilat kanë fituar të drejtën e realizimit të projektit me rëndësi kombëtare”.

Neni 15

Në nenin 24 bëhen ndryshimet si më poshtë:
1. Në pikën 1 fjalët “të përcaktuar, dhe” hiqen.
2. Në pikën 6 fjalët “është subjekt i një shtese” zëvendësohen me fjalët “me të drejtë shtyrjeje”. 

Neni 16

Në nenin 25 bëhen shtesat dhe ndryshimet si më poshtë:
1. Në shkronjën “b” fjalët “3 muaj” zëvendësohen me fjalët “6 muaj kalendarikë”; dhe fjalët “tremujorit përkatës” zëvendësohen me fjalët “gjashtëmujorit përkatës kalendarik”.
2. Në shkronjën “c” pas fjalës “vit” shtohet fjala “kalendarik”.
3. Shkronja “d” ndryshohet si më poshtë:
“d) të njoftojë ose të japë informacione dhe shpjegime, jo më pak se 1 vit para, nëse kërkon të ndërpresë veprimtarinë e prodhimit në zonën e lejuar;”.
4. Pas shkronjës “d” shtohen shkronjat “dh”, “e”, “ë”, “f” dhe paragrafi i fundit me këtë përmbajtje:
“dh) të njoftojë jo më pak se 90 ditë kalendarike më parë nëse kërkon ta pezullojë përkohësisht veprimtarinë e shfrytëzimit në zonën e lejuar;
e) të njoftojë jo më pak se 30 ditë kalendarike më parë nëse kërkon ta zvogëlojë më shumë se 20 për qind sasinë e prodhimit të parashikuar në planin e miratuar të prodhimit, pjesë e lejes përkatëse;
ë) t’i raportojë strukturës përgjegjëse, në përfundim të afatit të së drejtës së shfrytëzimit, me një informacion të hollësishëm, siç parashikohet në aktet nënligjore të miratuara nga ministri, për investimet e realizuara gjatë shfrytëzimit, për punimet minerare të kryera në zonën e tij të lejuar, shoqëruar me vizatimet inxhinierike;
f) të ketë personel të kualifikuar teknik gjatë gjithë kohëzgjatjes së lejes së shfrytëzimit.
Njoftimi, sipas shkronjave “d”, “dh” dhe “e” të këtij neni, duhet të përmbajë një informacion të hollësishëm për arsyet e pushimit, pezullimit ose të uljes së prodhimit.”.

Neni 17

Në nenin 27, pika 2, shkronja “a”, fjalët “3 muaj” zëvendësohen me fjalët “6 muaj kalendarikë”; dhe fjalët “tremujorit përkatës” zëvendësohen me fjalët “gjashtëmujorit përkatës kalendarik.

Neni 18

Në nenin 29 bëhen ndryshimet dhe shtesa e mëposhtme:
1. Në pikën 1 bëhen ndryshimet dhe shtesa si më poshtë: 
a) fjalia e parë ndryshohet si më poshtë:
“Lejet minerare, të parashikuara në kreun III të këtij ligji, u jepen subjekteve, personave juridikë, që:”
b) Në fund të shkronjës “c” shtohen fjalët “ose kanë bashkëpunim me një subjekt tjetër me përvojë në fushën minerare.”.
2. Në pikën 3 fjalët “dhe “ë”” hiqen.


Neni 19

Në nenin 30 bëhen ndryshimet si më poshtë:
1. Në pikën 4 fjalët “që përfshijnë shfrytëzimin” zëvendësohen me fjalët “minerare të kërkim-zbulimit, kërkim-zbulim-shfrytëzimit apo të shfrytëzimit”.
2. Në pikën 8 fjalët “që përfshijnë shfrytëzimin” zëvendësohen me fjalët “e shfrytëzimit dhe kërkim-zbulim-shfrytëzimit”.
3. Në pikën 9 fjalët “që përfshijnë kërkim-zbulimin” hiqen.

Neni 20

Në nenin 31 bëhen ndryshimet e mëposhtme:
1. Në pikën 2 bëhen ndryshimet si më poshtë:
a) në fjalinë e dytë fjalët “çdo vit” hiqen; 
b) në fjalinë e tretë fjalët “Kjo vlerë” zëvendësohen me fjalët “Vlera e saj llogaritet në 10 për qind të vlerës totale të investimit”; 
c) në fjalinë e katërt fjalët “dhe vlera e investimit me afatet për lejet e shfrytëzimit” hiqen.
2. Në pikën 3 fjalët “20 ditëve” zëvendësohen me fjalët “30 ditëve”.
3. Pikat 9 dhe 10 ndryshohen si më poshtë:
“9. Vlera e garancisë financiare për realizimin e investimit për lejet e kërkim-zbulimit i kthehet zotëruesit të lejes në fundin e periudhës së investimeve të përcaktuara sipas programit minimal të punës, kur vlera e investimit është realizuar mbi 90 për qind dhe brenda afatit kohor të parashikuar, pas hartimit të raportit të detajuar të strukturave përgjegjëse e të miratuar nga ministria.
Kthimi i plotë i garancisë financiare të investimit bëhet kur investimi është realizuar 100 për qind dhe brenda afatit kohor të parashikuar.
Kthimi i pjesshëm i garancisë financiare të investimit bëhet kur vlera e investimit është realizuar brenda afatit dhe në nivelin mbi 90 për qind. Në këtë rast kthimi i pjesshëm i garancisë financiare të investimit bëhet në përputhje me përqindjen e realizimit të investimit.
10. Kur zotëruesi i lejes minerare të kërkim-zbulimit ka dështuar në përmbushjen e kushteve të përcaktuara në paragrafin e parë të pikës 9 të këtij neni, atëherë vlera e plotë e garancisë financiare të investimit kalon në favor të shtetit.
Miratimi i formës, i rasteve të kthimit dhe i mënyrës së llogaritjes të garancive financiare përcaktohet nga Këshilli i Ministrave.”.

Neni 21

Në nenin 34, pika 6 ndryshohet si më poshtë:
“6. Në rastet kur në veprimtarinë minerare të një zonë të lejuar minerare krijohen probleme në marrëdhënie me pronarin e tokës, sipërfaqja e zonës së lejuar të lejes minerare shpronësohet. Kriteret dhe procedura e shpronësimit përcaktohen në përputhje me kërkesat e legjislacionit në fuqi për shpronësimet me interes publik. 
Në këtë rast zotëruesi i lejes minerare duhet të aplikojë brenda 30 ditëve për shpronësimin e sipërfaqes përkatëse.
Ministria ka të drejtë të pezullojë lejen minerare në rast se vërtetohet se problematika e marrëdhënies së tokës është e tillë që pengon ushtrimin e të drejtës minerare. Pezullimi vijon deri në përfundimin e procedurave të shpronësimit ose vendimit të formës së prerë të gjykatës që përcakton vlerën e dëmit.”.

Neni 22

Në nenin 35 në pikën 3 në fund shtohen paragrafët si më poshtë:
“Në rastet kur në veprimtarinë minerare të një zone të lejuar minerare krijohen probleme në marrëdhënie me pronarin e tokës së pronës fqinje, kjo sipërfaqe mund të shpronësohet. Kriteret dhe procedura e shpronësimit përcaktohen në përputhje me kërkesat e legjislacionit në fuqi për shpronësimet me interes publik.
Ministria ka të drejtë të pezullojë lejen minerare në rast se vërtetohet se problematika e marrëdhënies së tokës është e tillë që pengon ushtrimin e të drejtës minerare. Pezullimi vijon deri në përfundimin e procedurave të shpronësimit ose vendimit të formës së prerë të gjykatës që përcakton vlerën e dëmit.”.

Neni 23

Në nenin 40, pika 2, pas fjalës “mineralit” shtohet fjala “të thatë”.

Neni 24

Neni 41 ndryshohet si më poshtë:

“Neni 41
Transferimi i të drejtave minerare nga zotëruesi

1. Lejet minerare, të dhëna sipas procedurave konkurruese, janë të transferueshme vetëm pas një periudhe 5-vjeçare nga data e dhënies së lejes dhe transferohen vetëm pas miratimit paraprak të ministrit. Çdo transferim i kryer pa miratimin paraprak është i pavlefshëm. Lejet minerare për të cilat është përfunduar një marrëveshje lehtësuese nuk janë të transferueshme.
2. Lejet e tjera minerare, të dhëna sipas procedurave të ligjit nr. 7796, datë 17.2.1994, “Ligji minerar i Shqipërisë”, të ndryshuar, janë të transferueshme vetëm pas miratimit paraprak nga ministri. Çdo transferim i kryer pa miratimin paraprak është i pavlefshëm.
3. Miratimi ose refuzimi i ministrit, sipas pikave 1 dhe 2 të këtij neni, bëhet brenda një afati prej 60 ditësh kalendarike nga data e paraqitjes së kërkesës së transferimit nga zotëruesi i lejes minerare.
4. Kriteret dhe rregullat e transferimit përcaktohen nga Këshilli i Ministrave.
5. Akti i transferimit depozitohet pranë strukturës përgjegjëse dhe transferimi regjistrohet në Regjistrin Kombëtar të Licencave dhe Lejeve si ndryshime të titullit të lejes, duke e plotësuar me të dhënat e identifikimit të zotëruesit të ri. Data e transferimit është data e regjistrimit. Akti i transferimit depozitohet edhe në regjistrin minerar.
6. Ndërtimet dhe instalimet e tjera, që mbështesin operacionet kryesore, vlerësohen si veprimtari ndihmëse të pandashme të së drejtës minerare dhe transferohen bashkë me të.

Neni 25

Në nenin 57, pika 2 ndryshohet si më poshtë:
“2. Për të drejtat minerare të fituara në bazë të ligjit nr. 7796, datë 17.2.1994, “Ligji minerar i Shqipërisë”, të ndryshuar, sipërfaqja e zonës së lejuar dhe afati i miratuar nuk ndryshojnë me hyrjen në fuqi të këtij ligji deri në përfundim të afatit të miratuar. 
Zotëruesi i lejes së shfrytëzimit të grupit të mineraleve metalore ka të drejtën e shtyrjes së afatit të vlefshmërisë dy herë: shtesa e parë me të drejtë shtyrjeje 10 vjet dhe shtesa e dytë me të drejtë shtyrjeje 5 vjet, me kusht që kjo shtyrje të kërkohet çdo herë të paktën 365 ditë kalendarike para përfundimit të afatit të vlefshmërisë.
Zotëruesi i lejes së shfrytëzimit të grupit të mineraleve ndërtimore ka të drejtën e shtyrjes së afatit të vlefshmërisë tri herë: shtesa e parë me të drejtë shtyrjeje 10 vjet, shtesa e dytë me të drejtë shtyrjeje 10 vjet dhe shtesa e tretë me të drejtë shtyrjeje 5 vjet, me kusht që kjo shtyrje të kërkohet çdo herë të paktën 180 ditë kalendarike para përfundimit të afatit të vlefshmërisë.
 Afati i aplikimit është prekluziv dhe me kalimin e këtij afati zotëruesi i lejes minerare humbet të drejtën e aplikimit për shtyrje të afatit të lejes së shfrytëzimit.
Në çdo rast të kërkesës për shtyrje të afatit të vlefshmërisë, zotëruesi i lejes së shfrytëzimit duhet të paraqesë për shqyrtim pranë strukturës përgjegjëse një plan të hollësishëm me afate për zhvillimin e veprimtarisë minerare, në bazë të kërkesave të legjislacionit minerar në fuqi. Ky plan përfshin tërësinë e dokumentacionit teknik, ekonomik, financiar, social, mjedisor, si dhe vlerën e investimit me afatet për lejet e shfrytëzimit, duke garantuar financimin për realizimin e tij. 
Plani miratohet nga strukturat përgjegjëse jo më vonë se 30 ditë nga data e paraqitjes së tij. Në rast mosmiratimi, struktura përgjegjëse e njofton zotëruesin e lejes minerare për arsyet e këtij mosmiratimi. Përmbajtja e planit të punës dhe dokumentet e tjera të nevojshme që e shoqërojnë duhet të jenë në përputhje me aktet nënligjore të miratuara nga ministri.”.

Neni 26
Aktet nënligjore

Ngarkohet Këshilli i Ministrave që brenda 6 muajve nga hyrja në fuqi e këtij ligji të nxjerrë aktet nënligjore në zbatim të neneve 20, pika 3, dhe 24, pika 4, të tij.

Neni 27
Hyrja në fuqi

Ky ligj hyn në fuqi 15 ditë pas botimit në Fletoren Zyrtare.

KRYETAR
Gramoz Ruçi

Miratuar në datën 20.5.2021.

